**SITI JASMINA**

Penulis skrip dan novelis Siti Jasmina dilahirkan pada 3 April 1976 di Keramat, Kuala Lumpur. Ibu dan ayah beliau berasal daripada negeri yang kaya dengan Adat Perpatih iaitu, Negeri Sembilan Darul Khusus. Siti Jasmina merupakan anak sulung kepada pasangan Tuan Haji Ibrahim Haji Ismail dan Puan Hjh. Siti Shabedah Hj. Nasir. Menjadi anak sulung daripada dua orang adik-beradik telah mendidik beliau untuk menjadikan beliau sebagai seorang yang berdisiplin.

Mendapat pendidikan awal di di Sekolah Kebangsaan Taman Keramat (1) (1983-1988), Asrama Penuh Mara Education Foundation College di Bangi. Di kolej ini, Siti Jasmina belajar bersama anak-anak tokoh sastera terkenal tanah air, anak-anak menteri dan kerabat diraja. Beliau menghadapi satu cabaran yang perlu ditempuhi kerana perlu bersaing dengan pemikiran, budaya hidup dan kualiti akademi yang diharapkan oleh kolej. Di sinilah minat beliau mula bercambah dalam bidang penulisan apabila karangan beliau selalu menjadi pilihan cikgu Bahasa Malaysia untuk dipamerkan dan dipilih sebagai karangan yang terbaik. Siti Jasmina juga merupakan lulusan kumpulan graduan pertama Diploma Penulisan Kreatif, Akademi Seni Kebangsaan dan mendapat Anugerah Graduan Cemerlang ASWARA. Memiliki Ijazah Sarjana Muda (Kepujian) Kelas Pertama, Bacelor Komunikasi UPM (Universiti Putra Malaysia). Jasmina telah menerima Anugerah Graduan Cemerlang Akademik, Program Eksekutif Bacelor Komunikasi Sesi 04/07 oleh Jabatan Komunikasi, Fakulti Bahasa Moden & Komunikasi, Universiti Putra Malaysia.

Siti Jasmina pernah mewakili Malaysia dalam program seni dan sastera di Filipina 1998 dan di program MASTERA (Drama pentas) di Bogor, Indonesia tahun 2000. Beberapa pengikhtirafan dan hadiah diperolehi dalam genre novel, cerpen, skrip tv pentas dan puis. Beliau mendapat Anugerah Tokoh Penulis Remaja, Anugerah Sasterawan & Ilmuan Negeri Sembilan (2004). Hadiah pertama skrip pentas ‘Hikayat Qaziq’, Sayembara Mengarang Sempena Perayaan Jubli Emas DBP 2007 dan skrip itu juga dianugerahkan dalam Kategori Buku (Drama Pentas) di Hadiah Sastera Perdana Malaysia 2006/2007. Beliau juga pernah menerima Anugerah Sasterawan Kreatif Terbaik Negara Malaysia dalam kategori Hadiah Penghargaan Sastera MASTERA 2008 oleh Majlis Sastera Asia Tenggara (Mastera) Indonesia, Anugerah Seni Negara ke-8 kategori Anugerah Seni Teater (Penulis Bakat Muda Skrip) tahun 2009, Anugerah Skrip Drama TV Terbaik (drama bertajuk:Perempuan) di Anugerah Seri Angkasa 2010. Novel beliau bertajuk ‘6:20’ yang sebelum ini memenangi Hadiah Sastera Utusan-Exxon Mobil 2005 telah terpilih sebagai teks KOMSAS tingkatan 3 (Zon A) 2012-2016. Novel ‘Trilogi Cinta’ memenangi Tempat Pertama Hadiah Sastera Utusan Melayu 2001 dan juga menerima Hadiah Sastera Perdana Malaysia 2002/2003 Kategori Kesusasteraan Remaja. Kini beliau sedang menyambung pengajian peringkat Sarjana Seni Kreatif, Pusat Penyelidikan, kecemerlangan & Kesarjanaan Artistik (CARES) di Akademi Seni Budaya & Warisan Kebangsaan (ASWARA).

Mula terlibat secara aktif dalam seni dan sastera sejak 1955. Bertugas sebagai Penulis Profesional dalam pelbagai genre iaitu cerpen, novel, skrip drama pentas, tv, filem, radio, dokumentari, skrip persembahan, pengacaraan, puisi, senikata dan rencana. Jasmina juga pernah bertugas sebagai Pengurus Kreatif & Pemasaran Uniputra Production (1999-2000) dan Pengurus Kreatif SQ Production Sdn. Bhd. (1997-1999). Cerpen beliau banyak disiarkan di akhbar *Mingguan Malaysia*, *Berita Minggu*, majalah *Dewan Sastera*, *Dewan Siswa*, *Dewan Masyarakat*, *Pelita* *Bahasa*, *Citra*, *Dewan Budaya*, *An-Nur*, *Tiara*. Tiga novel terawal beliau adalah novel-novel remaja, iaitu *Syariqi* (1997), *Misteri Gadis di Jendela* (1998), *Seli Serampai* (2001), *Trilogi Cinta* (2002), *6: 20* (2005) dankumpulan cerpen, *Hanya Makna* (2010).

Panel Penilai Hadiah Sastera Perdana Malaysia 2010/2011 (Genre Esei/Kritikan/Kajian Sastera) meneliti esei Siti Jamina berjudul ***Dari Bahasa Kata ke Bahasa Gambar* (*Dewan Sastera*, 2010). Panel Penilai menganggap** penulisan esei ini adalah berdasarkan satu catatan pandangan peribadi pengarang sendiri yang berpengalaman sebagai seorang pengarang novel, penulis skrip drama TV dan filem. Esei ini memilih subjek yang baru dan jarang diperkatakan sebelumnya, iaitu tentang ruang dan peluang penulis sastera untuk menjadi penulis skrip drama dan filem. Dengan menampilkan perbincangan tentang persamaan dan perbezaan di antara menulis novel dan skrip drama TV dengan filem, serta permasalahan yang melanda penulis skrip drama TV dan filem. Selain itu, perbincangan ini turut menimbulkan permasalahan yang dihadapi penulis apabila berhadapan dengan kehendak penerbit drama tv dan pengarah filem. Masalah utama yang dipaparkan ialah berdepan dengan dilema antara tuntutan seni sastera dan seni visual.

Walaupun penulisan esei ini agak ringkas dan menggunakan kaedah penyampaian yang agak santai serta tidak menekankan penggunaan format penulisan ilmiah, namun menampilkan isu yang baharu dan menarik, dapat memberikan pendedahan dan pengalaman baharu kepada pembaca. Esei-esei seperti ini seharusnya lebih banyak dihasilkan untuk mencipta keupayaan dalam menongkah arus transformasi dalam dunia sastera Melayu dan kritikannya yang kini sudah memasuki gerbang media, khususnya media baharu.